Allan Niebuhr (KF), 2006-11-16:
Jeg vil gerne starte med at hilse den her forespørgselsdebat velkommen.
Det vil jeg, fordi sådan en åben debat er helt i tråd med den åbne måde, som sagen indtil nu har været behandlet på.
Jeg mener ikke, at nogen med rette vil kunne klandre ministeren for ikke at have informeret Forsvarsudvalget om sagen indtil nu.
Vi skal have transportfly til transport af tropper og materiel, herunder til civil støtte og genopbygning.
Vi skal have fly til civile opgaver såsom opgaver i forbindelse med havmiljø.
Der har her på det seneste været tale om eventuelt at skrotte tanken om kampfly til fordel for kamphelikoptere.
Der er jeg helt enig med hr. Per Kaalund i, at det ikke er et enten-eller, det kan være et både-og, men talen om køb af kamphelikoptere kan altså først komme på tale, når vi når til næste forsvarsforlig i 2009 – det forsvarsforlig, der skal gælde fra 2010 og fremefter – fordi vi slet ikke har omtalt sådan en investering i det nuværende forlig.
Tiden er inde til at forberede den næste generation af kampfly til erstatning for de kampfly af typen F-16, som i øjeblikket tjener det danske forsvar og vel at mærke tjener det rigtig godt.
Forsvaret har været utrolig glad for vores F-16jagere, men fly har det som alt andet materiel med at blive slidt, og derfor skal vi naturligvis også med mellemrum vedligeholde og opgradere vores fly.
Vi skal også med mellemrum skifte gamle og udtjente fly ud, så vi hele tiden er klar til at løse de opgaver, der kommer.
Nu er vi ved at være nået så langt frem med de F-16-fly, vi har, at det er tid til at planlægge en udskiftning.
Det er ikke sådan, at vi ikke fortsat skal bruge de fly, vi har, men det tager lang tid at finde de rigtige nye fly, som lever op til de behov, vi har, og ikke mindst de behov, vi vil få.
Det er derfor vigtigt, at vi i god tid påbegynder arbejdet med at finde egnede fly og egnede leverandører.
I den sammenhæng er det vigtigt at lytte til dem, der sidder bag rorpinden, piloterne.
Det er piloterne, der ved, hvad et fly skal kunne, for at de, piloterne, kan udføre den opgave, vi forventer af dem.
Vi skal lytte til piloterne, men valget er i den sidste ende vores.
Vi skal sammensætte og indrette vores eskadriller, så vi kan løse egne opgaver, både civile og militære, men vi skal også hele tiden indtænke, at vore fly skal indgå i den samlede NATO-løsning.
Vi skal altså både tænke samarbejde med NATO og tage hensyn til egne behov.
Forsvarsudvalget har været på besøg på flyfabrikker både i Sverige, i Tyskland og i USA.
Vi har vel også en del medlemmer af Forsvarsudvalget, der har haft besøg af repræsentanter fra de forskellige flyproducenter, som hver især ville fortælle os, hvorfor netop deres fly var det bedste køb, vi kunne gøre i Danmark.
Det er alt sammen en del af processen frem mod at finde de rigtige fly til den rigtige pris.
Samtidig med det og dermed sideløbende har Danmark været med i udviklingen af det ene af de aktuelle flytyper, nemlig Joint Strike Fighter, også kaldet JSF.
Den danske deltagelse i dette udviklingsprojekt har haft flere årsager.
Naturligvis har det givet os en del indsigt i og viden om udvikling af netop denne flytype – en flytype i næste generation af kampfly.
Den har også givet danske virksomheder en enestående mulighed for at få indsigt i den nye teknologi og del i fremstillingen og de efterfølgende ordrer; en mulighed, som flere danske virksomheder allerede har forstået at gribe.
I Børsen den 10. november 2006 har Dansk Industri kunnet oplyse, at der i JSF-projektet gives mulighed for en ordretilgang til danske virksomheder på over 25 mia. kr. I den forbindelse forventer Grenaafirmaet Terma at skulle ansætte 1.000 nye medarbejdere.
Det er bekræftet, idet hovedproducenten, Lockhead Martin, har signeret en hensigtserklæring om, at der i øjeblikket er en forretningsmulighed for danske virksomheder for et beløb på 4 mia. US dollar i projektets løbetid.
En lignende hensigtserklæring er på vej fra motorfabrikanten Pratt & Whitney.
Disse hensigtserklæringer har gyldighed, under forudsætning af at Danmark senest februar 2007 ved sin underskrift bekræfter den fortsatte deltagelse i JSF-projektet.
Vi kan vælge at udtræde af aftalen nu, men så vil de hidtidige investeringer på ca. 400 mio. kr. have begrænset udbytte, ligesom ordretilgangen til de danske virksomheder ligeledes vil være begrænset.
Det er derfor vigtigt at fastslå, at en underskrift af aftalen ikke betyder valg af JSF, og der er ikke truffet nogen beslutning om anskaffelse af nye kampfly.
Danmark kan når som helst trække sig ud af aftalen med 90 dages varsel.
Det er vigtigt at holde fast i, at der fortsat er tre forskellige flymærker, der er med i kapløbet, tre ligeværdige flymærker, som alle har bestået de kvalitetstest, som det danske forsvar har forlangt, det, der hedder request for information.
Vi ønsker selvfølgelig også med så stor en investering hele tiden at sørge for at undersøge, om prisen er den rigtige.
Derfor har vi heller ikke noget som helst imod, at man undersøger prisen på flytyperne, men vi mener, at det er rigtigst at vente til så tæt på vores beslutningstidspunkt som muligt, og at undersøgelsen kommer til at gælde alle tre aktuelle fly. Som formand for Forsvarsudvalget har jeg over for alle tre flyfabrikkers repræsentanter bekræftet, at ingen beslutning er truffet, og at ingen vil blive holdt hen med snak, og det står jeg også ved her på talerstolen.
Den ærlige og åbne sagsbehandling, som forsvarsministeren har valgt for projektet, vil fortsætte i det videre forløb.